Á mvús hālá, ńdɔ̄ á fɔ̄ɔ̄ á ngábɔ̄ nâ, Dávid a yídí Bəfilísta, a dzɔdí fə bɔ́ á sí. 2Dávid a ngáyíd fə Moabít, a vəgə́ nyé ai ǹkǒl á dib a ngádib nyé á sí a vəgə́ bɔ ai miǹkǒl míbɛ̄, m̀bɔ́g naa a wé, éví ḿbɔ́g naa a dzoge bɔ́ ényiŋ. Nâ, éyə Moabít bə́ ngábɔ bəsíé bə́ Dávid ná, bə́ yâgǎn fə̄ nyé tóya. 3Dávid a yídí fə Hadadɛzɛr, ndómán Rehov, ǹkúkúmá yǎ Tsova éyɔŋ a ngátíe nâ a kə kálan édzōē dzíé óswē Efrǎta. 4Dávid a fadí nyé bəwulǔ bikálíg tóyína ai miǹtɛd zamgbál, bəzimbǐ məkǒl tóyína məwóm mə́bɛ̄. Bíkābílí bísə̄ yā bí dudugu bikálíg, Dávid a mǎn bya tsíg mīńtímiŋ, a lígí hə ǹtɛd m̀bɔ́g. 5Araméǎn yā Dámas bə́ tíé naa bâkə ka Hadadɛzɛr, ǹkúkúmá Tsova, Dávid a wé Araméan bod tóyína məwóm mə́bɛ̄ ai ébɛ̄. 6Ńdɔ̄ Dávid a ngákə a tə́lé bəngɔ́mɔna Áram yǎ Dámas. Araméan bə́ və̄ŋán bəlɔ̌ bə́ Dávid, bə́ ngáyân nyé tóya. É vóm ósə̄ Dávid ǎ kələ, Ǹtondôbə a bɔɔ nâ á dɔ hə ndɔán. 7Dávid a nɔŋɔ́ bikpəlé bí mvɔ́d yā Hadadɛzɛr a ngábə́ bələ́, a kə́ ai byá á Yērúzalɛm. 8Á Bɛtah ai á Bérotái, bətísɔn bə́ Hadadɛzɛr, Dávid a nɔŋɔ́ fɔ́ɔ́ éyə̄gan ábuí mvɔ́d. 9Éyɔŋ Tói, ǹkúkúmá yā Hamath a ngáwóg naa Dávid ǎ tə̄gə́ Hadadɛzɛr, 10ńdɔ a ngálóm mɔ́n wōé Yoram ábə̄ Dávid ná á kə̄ nyé sug, á tāmán fə̄ nyé á kaŋ nyé ḿból á ngālúman ai Hadadɛzɛr a təgə́ nyē, amú Hadadɛzɛr a ngábə́ ńzízíŋ Tói. Yoram a ngákə nyé və̄ byə́m bí sílba, gôl ai mvɔ́d. 11Ńdɔ ǹkúkúmá Dávid a ngáfúbú byá Ńtondôbə ai sílba ai mvɔ́d yā á ngáman fúbú, á bí sɔ̂ á mə́yɔŋ mə́sə a ngátəgə. 12Aram, Moab, Amonít, Bəfilísta, Amalek ai á é byə́m á ngása Hadadɛzɛr, mɔ́n Rehov, ǹkúkúmá yǎ Tsova.